ธปท.จับตาหนี้เสียกลุ่มเอสเอ็มอี-ค้าขายภูธร
ธปท.ติดตามภาวะหนี้เสียระบบแบงก์ ชี้บางกลุ่มยังเพิ่ม ลุ้นคนต่างจังหวัดใช้จ่ายต่อเนื่อง ดันเศรษฐกิจขยายตัว
16 ก.ย. 2559

ธปท.ติดตามภาวะหนี้เสียระบบแบงก์ ชี้บางกลุ่มยังเพิ่ม ลุ้นคนต่างจังหวัดใช้จ่ายต่อเนื่อง ดันเศรษฐกิจขยายตัว 
นายวิรไท สันติประภพ ผู้ว่าการธนาคารแห่งประเทศไทย (ธปท.) เปิดเผยว่า เศรษฐกิจไทยเติบโตได้ดีขึ้น แต่ยังมีปัจจัยเสี่ยงในประเทศ คือ ความต่อเนื่องของการบริโภคที่สูงขึ้นในไตรมาส 2 ว่าจะโตต่อเนื่องได้หรือไม่ และปัญหาสินทรัพย์ด้อยคุณภาพในสถาบันการเงิน เนื่องจากภาวะเศรษฐกิจที่โตอย่างค่อยเป็นค่อยไป ยังไม่ได้กระจายตัวไปในทุกส่วน ทำให้มีปัญหาหนี้ที่ไม่ก่อให้เกิดรายได้ (เอ็นพีแอล) เพิ่มขึ้นในบางภาคธุรกิจ อาทิ เอสเอ็มอี พาณิชยกรรมในต่างจังหวัด ดังนั้นต้องจับตาดูว่าหนี้เสียจะเพิ่มขึ้นต่อเนื่องหรือไม่
ด้านการบริโภคภาคเอกชนในไตรมาส 2 ที่ผ่านมา ขยายตัวได้ดีกว่าที่คาด หลังภัยแล้งเบาบางลง ทำให้การบริโภคของคนในต่างจังหวัดปรับดีขึ้น แต่ยังเชื่อว่าในไตรมาส 3 และ 4 ปีนี้ การบริโภคเอกชนน่าจะดีขึ้นต่อเนื่องอย่างค่อยเป็นค่อยไป
นางทองอุไร ลิ้มปิติ รองผู้ว่าการ ด้านเสถียรภาพสถาบันการเงิน ธปท. กล่าวว่า เท่าที่ติดตามดูระดับหนี้เอ็นพีแอลยังไม่น่าห่วง เพราะถึงจะเพิ่มขึ้นบ้าง แต่ในอัตราที่ไม่สูงจนน่าตกใจ ว่าจะกระทบต่อเสถียรภาพเศรษฐกิจ เพราะมีการทำแบบทดสอบภาวะความเสี่ยงถึงขั้นจีดีพีติดลบ 4% ก็ไม่พบว่ามีปัญหา ส่วนหนี้เอ็นพีแอลที่ปรับโครงสร้างหนี้ไปแล้วแต่กลับมาเป็นหนี้เสียอีกยอมรับว่ามี แต่ไม่น่ามากนัก ซึ่ง ธปท.ก็ติดตามดูอยู่